Margrete Auken (SF), 2001-01-31:
Så lad mig lige sige, så jeg ikke glemmer det, at det gør SF også, så det ser ud, som om vi får en stor bredde om det.
Men det er nogle andre ting, som jeg har lyst til at få fremhævet.
Jeg vil dog lige understrege, at, som det også er sagt fra mange sider - og jeg vil gerne takke ministeren for såvel redegørelsen som besvarelsen i dag - her gøres tydeligt opmærksom på, at religionsfrihed er en vigtig bestanddel af menneskerettighederne.
Og den skal sikres, ikke fordi den er finere eller stærkere end de andre rettigheder, men fordi den måske i højere grad end meget andet, vi har inden for menneskerettighederne, er følelsesmæssigt meget voldsom.
Det er religionen, der bliver brugt ikke mindst til at tyrannisere andre.
Vi ser jo her i Danmark, hvordan en meget forvansket udgave af folkekirkekristendom bruges som et våben
imod andre religioner
Det ser vi her - vi kan høre det her i Folketinget ved debatter indimellem.
Det bliver voldsomt meget stærkere, når det får en religiøs iklædning, især hvis det måske oven i købet kommer fra mennesker, der faktisk er religiøse.
Det er vi ikke helt så plaget af her.
Men vi kan se, i hvor høj grad det kommer
til at spille ind som en voldsom krænkelse, og omvendt kan vi altså se, at i de lande, hvor det er muligt at få religionerne til at leve i accept og oven i købet måske endda i dialog og samspil med hinanden, er der gennemgående også et meget mere afslappet forhold til andre. Vi ser det jo i England, som jo er en dramatisk kontrast til f.eks. Nordirland, hvor der er virkelig voldsomme religiøse konflikter, og hvor jeg tror, at det er rigtigt, som udenrigsministeren også understregede i sin besvarelse, at det meget ofte er dække for nogle andre ting.
Men det bliver bare så voldsomt, når det får den religiøse iklædning.
Altså det, som det er vigtigt for os at understrege, er, at når religionsfriheden er så betydningsfuld, så er det jo meget ofte, fordi det religiøse bliver brugt til at tyrannisere andre.
Det er jo, som det også blev sagt af udenrigsministeren, ofte med religionen i hånd, at man undertrykker andre menneskerettigheder.
Kvindeundertrykkelsen er blevet nævnt, og jeg synes, det er vigtigt, at vi får fastholdt dette også.
Det er lidt irriterende, at I står og snakker lige neden for, kan I ikke lige...
Vi er så få herinde, at al samtale bliver fælles.
Det er blevet sagt nogle gange, og det er allerede blevet sagt her under debatten, at vi ikke kan have med samarbejdslande at gøre, som undertrykker menneskerettighederne.
Jeg tror, vi skal være meget forsigtige med at komme med den holdning.
Jeg tror, vi tværtimod skal understrege, at det hele tiden skal være intenst på dagsordenen, og vi hele tiden skal være i en balancediskussion om, hvordan vi gør, for det er ikke nødvendigvis en fordel for menneskerettighederne, hvis man på grund af en krænkelse siger, at nu trækker vi os ud.
Derved fjerner man meget ofte støtten til de svageste parter, dem, der i forvejen er mishandlet, og man opnår så oven i købet, at man ikke længere har den dialog.
Det er den diskussion, vi har haft om Kina, det er den diskussion, vi har i øjeblikket om Zimbabwe, og jeg mener ikke, at den kan løses med hurtige, håndfaste greb.
Den må blive i en konstant dialog hele tiden, selvfølgelig ind imellem med den konsekvens, at vi siger, at nu trækker vi os.
Udenrigsministeren nævnte, at Danmark spillede en vigtig rolle i internationale fora, når vi netop satser på menneskerettighederne og religionsfriheden.
Her har vi altså et lille problem, som forhåbentlig ikke bliver stort, men som burde kunne løses, og det er, at vi har vanskeligheder med at tiltræde ikkediskriminationsprotokollen.
Vi har det på grund af ting, som jeg mener, man bør kunne kigge på.
At vi får orden i økonomien omkring folkekirken - der er Kristeligt Folkeparti og SF enige.
Det kan gøres sådan, at vi ikke har sådan nogle forkludrede argumenter på spil, når folk siger, at Danmark ikke kan leve op til en religionslighedsbehandling og en ikkediskriminations.
Der er også en række andre ting i den eksisterende danske lovgivning, som man bør se på.
Det er vigtigt, at vi har orden i eget hus, hvis vi skal ud og tage fat på de andre, og selv om det er i småtingsafdelingen, sammenlignet med den religionsundertrykkelse, der foregår andre steder, så er det alligevel ikke så småt, at vi ikke bør tage det alvorligt og få det klaret.